**Thema:**

Cariad

Mae Ppt wedi ei baratoi i gyd-fynd â’r gwasanaeth.

Cofiwch addasu’r iaith i siwtio’ch ardal a’ch cynulleidfa.

Bydd angen *speakers* yn ogystal â laptop/sgrin ar gyfer dangos y clipiau ffilm.

**Dewis caneuon/emynau:**

[Emynau a chaneuon am gariad 1](http://www.gobaith.cymru/?s=cariad) [Emynau a chaneuon am gariad 2](http://www.gobaith.cymru/?s=gariad)

Cliciwch ar y **2** linc ac fe welwch ddewis eang o emynau a chaneuon addoliad cyfoes ar y thema cariad. Plîs sicrhewch fod y tonau hefyd yn rhai llawen!

**Cyflwyniad.**

Thema ein hoedfa heddiw fydd cariad. Ar rai adegau penodol o’r flwyddyn rydyn ni’n dathlu cariad - Diwrnod Santes Dwynwen ar y 25ain o Ionawr a Dydd Sant Folant (St.Valentine’s Day) ar 14eg o Chwefror. Ond, y gwir ydy bod angen cariad arnon ni bob dydd o’r flwyddyn. Rhagoriaeth y ffydd Gristnogol ydy bod cariad ar gael i ni bob amser, ac mai cariad ydy calon a chanol y neges am Iesu Grist. Fe ddechreuwn ni drwy ganu....

**Emyn 1** (eich dewis o emyn)

**Darlleniad: 1 Ioan 4: 7-21**

**Cariad Duw a'n cariad ni**

7Ffrindiau annwyl, gadewch i ni garu'n gilydd, am fod cariad yn dod oddi wrth Dduw. Mae pawb sy'n caru fel hyn wedi'i eni'n blentyn i Dduw ac yn nabod Duw.8Os ydy'r cariad hwn ddim gan rywun, dydy'r person hwnnw ddim yn nabod Duw chwaith – am mai cariad ydy Duw.9Dyma sut wnaeth Duw ddangos ei gariad aton ni: anfonodd ei unig Fab i'r byd, er mwyn i ni gael bywyd drwyddo.10Dyma beth ydy cariad: dim y ffaith ein bod ni'n caru Duw, ond y ffaith ei fod e wedi'n caru ni ac anfon ei Fab yn aberth oedd yn gwneud iawn am ein pechodau ni.11Ffrindiau annwyl, os ydy Duw wedi'n caru ni gymaint â hyn, dylen ninnau hefyd garu'n gilydd.12Does neb erioed wedi gweld Duw; ond os ydyn ni'n caru'n gilydd, mae Duw yn byw ynon ni ac mae ei gariad yn dod yn real yn ein bywydau ni.

13Dŷn ni'n gwybod ein bod ni'n byw ynddo fe, a bod ei fywyd e ynon ni, am ei fod yn rhoi ei Ysbryd i ni.14A dyn ni wedi gweld ac yn gallu tystio fod y Tad wedi anfon ei Fab i achub y byd.15Os ydy rhywun yn cydnabod mai Iesu ydy Mab Duw, mae Duw yn byw ynddyn nhw a hwythau yn Nuw.16Dŷn ni'n gwybod faint mae Duw yn ein caru ni, a dyn ni'n dibynnu'n llwyr ar y cariad hwnnw. Cariad ydy Duw. Mae'r rhai sy'n byw yn y cariad yma yn byw yn Nuw, ac mae Duw yn byw ynddyn nhw.17Am fod cariad yn beth real yn ein plith ni, dyn ni'n gallu bod yn gwbl hyderus ar y diwrnod pan fydd Duw yn barnu. Dŷn ni'n byw yn y byd yma fel gwnaeth Iesu Grist fyw.18Does dim ofn yn agos at y cariad yma, achos mae cariad perffaith yn cael gwared ag ofn yn llwyr. Os ydyn ni'n ofnus mae'n dangos ein bod ni'n disgwyl cael ein cosbi, a'n bod ni ddim wedi cael ein meddiannu'n llwyr gan gariad Duw.

19Dŷn ni'n caru'n gilydd am ei fod e wedi'n caru ni gyntaf.20Pwy bynnag sy'n dweud ei fod yn caru Duw ac eto ar yr un pryd yn casáu brawd neu chwaer, mae'n dweud celwydd. Os ydy rhywun ddim yn gallu caru Cristion arall mae'n ei weld, sut mae e'n gallu caru'r Duw dydy e erioed wedi'i weld?21Dyma'r gorchymyn mae Duw wedi'i roi i ni: Rhaid i'r sawl sy'n ei garu e, garu ei gyd-Gristnogion hefyd. Amen

Mae’r darlleniad yn pwysleisio pwysigrwydd cariad. Ysgrifennwyd y llythyr gan Ioan, disgybl oedd yn annwyl iawn gan Iesu (nid Ioan Fedyddiwr ei gefnder). Sgwennodd Ioan y llythyr yma at rai o’r Cristnogion cyntaf un, am ei fod yn dymuno codi calon Cristnogion a’u helpu nhw i deimlo’n sicrach am eu ffydd. Roedd rhai athrawon celwyddog wedi bod yn dysgu pethau rhyfedd iawn yn yr eglwysi, pethau oedd yn groes i’r efengyl. Roedd Ioan am ddangos mai ffolineb/lol/nonsens oedd eu syniadau, ac am sicrhau’r Cristnogion bod Iesu, mab Duw, wedi dod i’r ddaear yn ddyn go iawn. Roedd o’n adnabod Iesu yn bersonol ac yn sicr o hyn. Roedd Ioan yn caru’r Arglwydd Iesu, ac am rannu’r hyn oedd o’n ei wybod, sef bod Iesu wedi cael ei aberthu dros bechodau’r byd. Yn y llythyr mae Ioan yn pwysleisio’r angen am gariad rhwng Cristnogion a’i gilydd, am fod hyn yn arwydd pendant o gariad Duw.

Felly, rydyn ni’n mynd i ganolbwyntio ar gariad yn ystod yr oedfa, gan ddechrau drwy wylio clip ffilm gan beibl.net. Dw i’n gobeithio y byddwch chi’n gwrando’n ofalus – bydd cwis yn dilyn!

***Dangos clip ffilm***

*Dilynwch y ddolen*[YMA](https://youtu.be/LkJp2L4CweE) *i glip ffilm Euros Jones: Tri math o gariad. Os nad ydy’r ddolen yn gweithio teipiwch y wybodaeth i mewn i youtube.*

**Emyn 2**

**Sleid 10**: Cwis

Edrychwch ar y sgrin…mae gen i 4 cwestiwn i chi. Gobeithio’ch bod chi ’di bod yn gwrando o’r cychwyn cyntaf ynte! Geith pawb helpu i ateb…

**Sleid 11:** Cwestiynau’r cwis (4 calon)

**Cwestiwn 1** – Pa ddiwrnod arbennig sy’n cael ei ddathlu ar Chwefror 14? (Valentine’s Day/ Dydd Sant Folant)

Gawn ni weld os dych chi’n iawn. (clicio ar y galon.)

**Cwestiwn 2:** Pa ddiwrnod arbennig sy’n cael ei ddathlu ar Ionawr 25? (Dydd Santes Dwynwen.) Gawn ni weld os dych chi’n iawn. (clicio ar y galon.)

**Cwestiwn 3:** Yn ôl Gwgl, be ydy’r rhodd/anrheg mwyaf poblogaidd sy’n cael ei roi i ddathlu Dydd Santes Dwynwen a Valentine’s Day? Ddim yn cynnwys cardiau.

(Anogwch bawb i feddwl - siocled? Mynd allan am fwyd? Dillad newydd? Marblis? Gêm newydd ar gyfer y cyfrifiadur? Bwrdd smwddio?)

Ydych chi wedi cytuno? Gawn ni weld os dych chi’n iawn, (clicio ar y galon).

**Cwestiwn 4.**

Faint o bres/arian mae pobl yn ei wario ar gyfartaledd? Yr *average*. Falle bod rhai yn gwario miloedd ac eraill yn rhoi dim, ond be mae pobl yn ei roi ar gyfartaledd. A chofiwch – mae hyn yn bwysig iawn – mae yna wahaniaeth rhwng dynion a merched. Faint mae dynion yn ei wario? Faint mae merched yn ei wario?

*Ydych chi wedi dod i benderfyniad? Gawn ni weld os dych chi’n iawn. (clicio ar y galon.)*

Wel, diddorol. Mae dynion yn gwario mwy na merched. Dw i ddim yn sicr be i feddwl o hynny. Dim ond i ddweud bod nhw (neu ni, os dych chi’n ferch) yn werth pob ceiniog a mwy.

Wrth gwrs dydy pawb ddim yn dathlu’r diwrnodiau penodol yma. Ond weithiau mae’n ddoeth i ni gymryd amser i feddwl, a sylweddoli pa mor bwysig ydy’r bobl dŷn ni’n eu caru, ac mae’n dda i ddangos ein gwerthfawrogiad ohonyn nhw. Ond, fel dwedodd Euros Jones yn y ffilm a welon ni, mae yna dri math o gariad yn y Beibl – oes ’na rywun yn cofio un o’r geiriau?

(Rhowch gyfle i bobl ymateb - wedyn atgoffwch bawb.)

Eros – cariad rhamantus, cariad Valentine’s day a Dydd Santes Dwynwen.

Philos – cariad brawdol, cariad at ein teulu a’n ffrindiau.

Agape – cariad Duw. Cariad sy’n rhoi heb ddisgwyl dim yn ôl.

Mae pawb wedi gwrando’n dda iawn! Cyn i ni ganu’n trydydd emyn fe drown at yr Arglwydd mewn gweddi:

**Ein Tad,**

Rydyn ni’n diolch i Ti am dy gariad. Rydyn ni wedi darllen *fod cariad yn dod oddi wrth Dduw.* Rwyt ti’n Dduw sy’n caru tu hwnt i eiriau. Rwyt ti wedi dangos dy gariad tuag aton ni wrth anfon dy fab i’r byd, er mwyn i ni gael bywyd drwyddo.

Mae dy air di mor werthfawr ac rydyn ni’n cael dy adnabod di yn well wrth ddarllen y Beibl a myfyrio ar ei gynnwys. Mae hi’n amlwg wrth ddarllen dy fod ti eisiau i ni rannu yn y cariad rwyt ti’n gynnig i bawb. Fel sgwennodd Ioan at y Cristnogion cynnar, *Ffrindiau annwyl, os ydy Duw wedi'n caru ni gymaint â hyn, dylen ninnau hefyd garu'n gilydd. Does neb erioed wedi gweld Duw; ond os ydyn ni'n caru'n gilydd, mae Duw yn byw ynon ni ac mae ei gariad yn dod yn real yn ein bywydau ni.*

Ein gweddi heddiw yw y bydd y cariad yma yn dod yn real yn ein bywydau ni. Mae dy gariad Di yn gariad gweithredol, cariad sy’n rhoi bywyd a hwnnw’n fywyd ar ei orau. Helpa ni, fel dy bobl, i rannu’r cariad yma gydag eraill.

Nertha ni ein Tad i garu ein gilydd. Rho ddoethineb ac amynedd i ni wrth ddelio gyda phobl eraill. Rho gydymdeimlad yn ein calonnau ni, ac awydd i fod yn gymwynasgar. Rwyt ti wedi rhoi’r cyfan i ni wrth aberth dy unig fab ar y groes, felly agora ein meddyliau a’n calonnau fel ein bod ninnau’n gallu profi a rhannu’r cariad yma.

Ti yw’r unig wir Dduw, ac mae dy neges yn glir yn y Beibl. Diolch am ein hatgoffa heddiw fod,

*Pwy bynnag sy'n dweud ei fod yn caru Duw ac eto ar yr un pryd yn casáu brawd neu chwaer, mae'n dweud celwydd.*

Ein Tad, rydyn ni’n cyflwyno ein gilydd i Ti, yn frodyr a chwiorydd yn y ffydd. Rydyn ni’n gweddïo am ysbryd o gydweithrediad er mwyn gallu addoli a diolch o waelod calon i ti. Cyflwynwn hefyd ein brodyr a chwiorydd ar draws y byd sy’n byw bywydau llawer iawn caletach na ni. Rydyn ni wedi ein bendithio gyda rhyddid a heddwch yma yng Nghymru. Gweddïwn dros Gristnogion sy’n dioddef yn Syria ac ar draws y Dwyrain Canol. Gweddïwn dros Gristnogion sy’n dy ddilyn di yn ddirgel yng Ngogledd Corea ac yn Iran. Rydyn ni’n gweddïo y bydd dy bobl di sy’n dioddef erledigaeth a chaledi yn cael eu cysuro a’u nerthu i ddal ati.

Plîs helpa ni i fod yn hael wrth roi i eraill, nid yn unig trwy roi arian ond trwy roi o’n hamser a’n hegni i helpu’r llai ffodus sydd o’n hamgylch ni yn ein cymuned. Helpa ni i adlewyrchu cariad Iesu wrth i ni helpu pobl eraill fel y gwnaeth ef pan oedd ar y ddaear. Ond hefyd helpa ni i ddeall mai’r peth pwysicaf i rannu â phobl eraill yw’r newyddion da am aberth Iesu ar y groes: ei fod wedi marw ac yna codi’n fyw ar y trydydd dydd fel ein bod yn medru cael perthynas â thi am byth yn y nefoedd.

Diolch i ti am dy fab Iesu Grist. Diolch i ti am ei fywyd ar y ddaear a’n bod yn medru dilyn ei fywyd ef fel esiampl. Roedd Iesu’n helpu’r llai ffodus ac yn helpu tlodion cymdeithas fel y dall a’r cloff. Helpa ni i dy wasanaethu di yn yr un ffordd.

Tywallt dy ysbryd ar y gwasanaeth heddiw gan agor ein calonnau i dderbyn dy Air di. Bydd gyda ni wrth i ni fynd yn ôl i’n cartrefi ac yn ôl i’n bywyd pob dydd. Helpa ni i fyfyrio dros yr hyn a fyddwn yn ei glywed heddiw. Amen

**Emyn 3**

Rydyn ni am wylio ail ffilm rŵan - y tro yma Ben Thomas, gweinidog o Griccieth sy’n siarad.

Dangos ail ffilm. Dilynwch y ddolen [yma](https://youtu.be/DtM1mww4eoo) i ‘Cariad Duw yn newid pobl’, gan Ben Thomas. Os nad ydy’r ddolen yn gweithio teipiwch y geiriau i mewn i youtube.

Mae cariad yn bwysig iawn yn y Beibl. Fel dwedodd Ben, mae’r neges am gariad Duw yn newid bywydau pobl. Fe newidiodd fywyd Saul - yr Iddew, creulon cas oedd eisiau lladd dilynwyr Iesu neu eu llusgo i’r carchar. Fe newidiodd ei enw i Paul a threulio gweddill ei fywyd yn dweud wrth eraill am gariad Duw.

Dau ddiwrnod ar ôl Dydd Santes Dwynwen mae Diwrnod Cofio’r Holocost – *Holocaust Memorial Day* - sy’n cael ei gofio ar draws y byd. Yng nghanol y casineb a’r creulondeb roedd cariad Duw ar waith.

**Sleidiau 13-20\***

**Cofio’r Holocost\***

Mae Diwrnod Cofio’r Holocost yn cofio bod y Natsïaid, sef milwyr yr Almaen wedi lladd tua 6 miliwn o Iddewon mewn llai na 10 mlynedd. Ond, roedd rhai pobl ddewr yn sefyll yn erbyn y milwyr ac yn helpu’r Iddewon. Dyma stori rai o’r bobl wnaeth helpu.

**Llun a map\***

Roedd André Trocmé yn Weinidog Cristnogol mewn pentref yn Ffrainc. Erbyn Mehefin 1940 roedd yr ardal o dan reolaeth y Natsïaid. Dwedodd André Trocmé wrth aelodau ei gapel y dylen nhw guddio pobl oedd yn dianc oddi wrth y Natsïaid.

**Llun o’r pentref\***

Daeth cannoedd o Iddewon i’r ardal. Cawson nhw eu cuddio gan bobl y dref a’r ffermwyr lleol. Arweiniodd y bobl leol yr Iddewon ar daith beryglus, i’r ffin gyda’r Swistir, er mwyn iddyn nhw allu dianc o’r wlad. Roedd pobl yr ardal i gyd yn credu mai eu dyletswydd Cristnogol oedd helpu’r Iddewon.

Achubwyd bywydau tua 5,000 o Iddewon oherwydd gweithgareddau pobl y pentref a'r pentrefi cyfagos.

**Yr adnod isod\***

Mae yna adnod yn y Beibl sy’n dweud,

*Rwyt i garu dy gymydog fel rwyt ti'n dy garu dy hun. (Marc 12:31)*

Roedd pobl y pentref yn meddwl am yr Iddewon fel cymdogion oedd mewn angen, ac felly roedd yn ddyletswydd Gristnogol i’w helpu nhw.

Ond, doedd y Natsïaid ddim yn hapus. Fe ddwedon nhw wrth André a’i wraig Magda, i stopio helpu’r Iddewon. Ond atebodd André drwy ddweud, "Daeth y bobl yma am help ac am loches. Fi ydy eu bugail. Dydy bugail da ddim yn cefnu ar ei ddefaid.”

**Ewrop / Swastika\***

Ar y 15fed o Awst, 1942 symudodd heddlu i’r ardal i gael gwared â’r Iddewon roedden nhw’n amau oedd yn cuddio yno. Erbyn diwedd y mis roedd sibrydion cryf bod André Trocmé am gael ei arestio.

Dwedodd André wrth bobl y pentref i wneud be roedd Duw eisiau iddyn nhw ei wneud, nid be roedd y Natsïaid eisiau. Ni chafodd André Trocmé ei arestio a gadawodd y milwyr yr ardal. Roedd eu hymgyrch wedi methu.

**Coeden yn Yad Vashem yn cofnodi gwaith André a Magda Trocmé.\***

Ar 5 Ionawr, 1971, fe enwyd y Parchedig André Trocmé a'i wraig, Magda, fel rhai “Cyfiawn ymhlith y Cenhedloedd”. Mae hwn yn anrhydedd mae’r Iddewon yn ei roi i bobl tu allan i’r ffydd Iddewig wnaeth helpu i achub Iddewon yn ystod yr Holocost.

Gwahoddwyd Magda i blannu coeden yn Yad Vashem i gofio am waith ei gŵr a hithau.

**Yr adnod isod**

*Dwedodd Iesu Grist amdano’i hun, “Fi ydy'r bugail da. Mae'r bugail da yn fodlon marw dros y defaid” (Ioan 10:11)*

Credai André Trocmé fod dilyn esiampl Iesu yn bwysig iawn.

**Magda a rhai o’r Iddewon a achubwyd\***

Nid yn unig oedd André a Magda Trocmé yn darllen y Beibl, ond fe roedden nhw’n gwneud be roedd y Beibl yn ei ddweud sef, *Rwyt i garu dy gymydog fel rwyt ti'n dy garu dy hun.*

Dydy hi ddim yn hawdd caru pobl ddieithr, ond roedden nhw’n deall fod yr Iddewon mewn angen, ac felly aethon nhw ati i’w helpu. Roedd eu ffydd Gristnogol yn rhoi’r nerth iddyn nhw allu gwneud rhywbeth oedd yn beryglus ac anodd iawn. Does dim rhaid i ni guddio Iddewon o ddwylo’r Natsïaid er mwyn dangos cariad Duw i eraill. Mi fedrwn ni sicrhau bod ein geiriau yn eiriau caredig; ein bod ni’n ymddwyn yn fonheddig a gonest; ein bod yn gymwynasgar. Ond mae’n bwysig i ni gofio’r adnod yma o’r darlleniad, 1 Ioan 4: 10,

*Dyma beth ydy cariad: dim y ffaith ein bod ni'n caru Duw, ond y ffaith ei fod e wedi'n caru ni ac anfon ei Fab yn aberth oedd yn gwneud iawn am ein pechodau ni.*

Cariad Duw aton ni trwy ei fab Iesu Grist ydy’r peth pwysicaf i ni gofio heddiw.

**Emyn olaf.**

**Cyd-weddïo’r Fendith**. Gras ein Harglwydd Iesu Grist, a **chariad** Duw…